Hjørring Kommune og sommerhusejere ved Lønstrup håber, at de kan få ophævet en fredningsbestemmelse, så de kan redde deres sommerhuse.

Heine Madsen købte sit sommerhus i 2017. Dengang var der 55 meter til skrænten. - Havet er kommet tættere på, og det spiser en bid hver eneste dag, siger Heine Madsen, der er formand i Foreningen for Kystsikring Lønstrup Syd-Vest. Foreningen arbejder for, at der kan komme en fast kystsikring af sommerhusområdet, inden det er for sent. Han håber, at Hjørring Kommune kan få ophævet den fredningsbestemmelse, der er for det område, hvor hans sommerhus ligger. Lykkes det, kan der laves kystsikring, og sommerhusene i området kan reddes fra at styrte i havet. Hjælpen kan komme for sent Det var et enigt Teknik- og Miljøudvalg i Hjørring Kommune, der tirsdag eftermiddag besluttede at forsøge at få fredningen flyttet. Selvom kommunen gerne vil hjælpe, er der et problem. - Der er noget teknik i det, og meget af det drejer sig om, at vi skal udpege et nyt område, som skal beskyttes i stedet for. Det er en proces, der er en smule omstændig, fortæller Søren Homann (K), formand i Teknik– og Miljøudvalget, Hjørring Kommune. Sommerhusområdet er omfattet af en Natura 2000 fredning - et netværk af beskyttede naturområder I EU. Derfor må der ikke laves kystsikring i området. Men hvis EU går med til det, er det muligt at flytte fredningen til et andet område længere sydpå, og det kan redde husene. Selvom Hjørring Kommune nu går ind i sagen og forsøger at overbevise EU om, at fredningen skal flyttes, så kan der gå år, før det sker. Og til den tid kan det være for sent. - Jeg kan kun håbe. De indikationer, vi har fået fra kommunen, er, at man arbejder så hurtigt, de kan. Det her er første step, siger Heine Madsen og fortsætter: - Der er flere huse her, som i dag ikke må benyttes, fordi de simpelthen er for tæt på skrænten. Risikoen er jo, at husene til sidst vil falde i vandet.